Lørdag aften måtte flere familier evakueres fra alt, hvad de har kært i Vestbjerg. En voldsom brand lørdag aften har gjort fire huse ubeboelige, og derfor står familierne nu uden tøj til dem selv og deres børn. Det fik hurtigt flere borgere i Vestbjerg til at starte en indsamling for familierne. Allerede samme aften som branden brød var der oprettet en Facebook-gruppe, der samler ind til familierne, der lige nu hverken har tag over hovedet elle rent tøj at tage på. En af initiativtagerne bag indsamlingen er Michelle Dahl fra Vestbjerg. Gruppen, der hedder ”Indsamling til de berørte i branden på Svalegangen”, har allerede over 200 medlemmer og mange har meldt ind med tøj, dyner og hjælp til familierne. - For mig er det helt naturligt. Selvfølgelig skal vi hjælpe hinanden. Hvis man har et eller andet, hvorfor så ikke hjælpe og give det videre, siger Michelle Dahl. Michelle Dahl siger, at der næsten er kaos i gruppen, og at den er lidt uoverskuelig, fordi der er så mange, der gerne vil hjælpe. - Det er superfedt, det er simpelthen fantastisk. Specielt for børnene, siger Michelle Dahl. Svært for børnene På Facebook-gruppen har flere medlemmer slået op, at de har tøj, som familien kan få. Nogle har toiletartikler, andre tilbyder hjælp til at passe husdyr. Vestbjerg Pizza har sågar tilbudt familierne mad og drikke, som de kan få gratis, hvis de ringer. - Folk har strømmet til og sagt, at de gerne vil gerne hjælpe med mange ting. Det er fantastik med alle dem, der vil hjælpe, siger Michelle Dahl. Michelle Dahl har en veninde, hvis hus brændte for nogle år tilbage. Den gang så hun, hvordan børnene havde svært ved at forstå situationen, og derfor er hjælpen med legetøj og tøj til dem næsten det vigtigste. - Børnene har det lidt sværere ved at forstå, at tingene pludselig er væk, siger Michelle Dahl. De fleste opslag på indsamlingsgruppen handler da også om børnene, og hvilken størrelse tøj, de bruger.

Referat:
Lørdag aften mistede flere familier i Vestbjerg deres hjem i en voldsom brand. Nu har Michelle Dahl og flere fra Vestbjerg startet en indsamling af tøj, legetøj og mad til familierne.